यह विडंबना ही है कि आरएसएस सोचता है कि वह मोदी के सुशासन के मुखौटे का इस्तेमाल, अपने ‘सांस्कृतिक’ हिन्दुत्ववादी एजेण्डे को छुपाने के लिए कर सकता है। संघ को उम्मीद है कि यही मोदी का असली एजेण्डा भी है। जानकार सूत्र बताते हैं कि अगर भाजपा 200 सीटों से कम पर सिमट गई तब आरएसएस के समर्थन से मोदी की जगह ऐसे नेता को लाया जा सकता है, जिसे मोदी की तुलना में आसानी से दबाया जा सके, जो संघ पर अधिक निर्भर हो और जो दूसरे राजनीतिक दलों को अधिक स्वीकार्य हो, ताकि एनडीए का विस्तार हो सके। दिल्ली की गद्दी के एक से अधिक दावेदार हैं और वे सभी उच्च जातियों के हिन्दू हैं।